9. การควบคุมภายใน

คณะกรรมการบริษัทและฝ่ายบริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบการควบคุมภายใน
ซึ่งจะครอบคลุมถึงการควบคุมทางด้านการเงิน การดำเนินงาน การกำกับดูแล
การปฏิบัติงานให้เป็นไปตามกฎหมายและระเบียบที่เกี่ยวข้อง และการบริหารความเสี่ยง ดังนั้น
คณะกรรมการบริษัทจึงได้มอบหมายให้คณะกรรมการตรวจสอบมีอำนาจและหน้าที่ในการสอบทานให้บริษัทมีรายงาน
ทางการเงินอย่างถูกต้องและเพียงพอ
สอบทานให้บริษัทมีระบบควบคุมภายในและการตรวจสอบภายในที่เหมาะสมและมีประสิทธิผล
สอบทานให้มีการประเมินความเสี่ยงและการบริหารความเสี่ยงที่เหมาะสม และ
สอบทานให้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์ฯ
หรือกฎหมายที่เกี่ยวกับธุรกิจของบริษัท ทั้งนี้
โดยมีฝ่ายตรวจสอบภายในเป็นหน่วยงานหนึ่งของบริษัททำหน้าที่ตรวจสอบ
ประเมินระบบควบคุมภายใน การบริหารความเสี่ยง และการกำกับดูแลกิจการ

ระบบการควบคุมภายในที่บริษัทได้จัดไว้อย่างมีประสิทธิภาพ จะช่วยให้บริษัทมีความมั่นใจ
อย่างสมเหตุสมผล (Reasonable Assurance) ที่จะสามารถบรรลุวัตถุประสงค์ในเรื่อง ต่อไปนี้

-   ระบบข้อมูล และรายงานทางการเงินมีความถูกต้องเชื่อถือได้

-   ได้มีการปฏิบัติตามกฎระเบียบ นโยบาย วิธีปฏิบัติงานของบริษัท และกฎหมายที่เกี่ยวข้อง

-   ทรัพย์สินของบริษัทมีอยู่จริงและได้มีการควบคุมดูแล จัดเก็บ รักษา เป็นอย่างดี

-   การดำเนินงานของบริษัทเป็นไปอย่างมีประสิทธิภาพ รวมทั้งมีการใช้ทรัพยากรอย่างประหยัด

ในการประชุมคณะกรรมการบริษัท ครั้งที่ 9/2554 เมื่อวันที่ 15 ธันวาคม 2554
คณะกรรมการบริษัทได้ทำการประเมินระบบการควบคุมภายใน
โดยพิจารณาตามองค์ประกอบการควบคุมภายในทั้ง 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  การควบคุมระบบสารสนเทศและการสื่อสารข้อมูล

5.  ระบบการติดตาม

โดยประกอบกับข้อคิดเห็นจากคณะกรรมการตรวจสอบและการซักถามข้อมูลจากฝ่ายบริหาร เห็นว่า
บริษัทมีการควบคุมภายในที่เพียงพอ
ส่วนรายงานของฝ่ายตรวจสอบภายในไม่ปรากฏข้อบกพร่องเกี่ยวกับระบบควบคุมภายในที่เป็นนัยสำคัญ
นอกจากนี้ ผู้สอบบัญชีภายนอกของบริษัทคือ บริษัท ไพร้ซวอเตอร์เฮาส์คูเปอร์ส เอบีเอเอส (Price
Waterhouse Coopers ABAS Ltd.) เป็นผู้ตรวจสอบงบการเงินประจำปี 2554
ไม่ได้มีข้อสังเกต
ในข้อบกพร่องที่มีสาระสำคัญเกี่ยวกับระบบควบคุมภายในทางด้านบัญชีการเงินของบริษัท

ฝ่ายบริหารมีความเชื่อมั่นตามสมควรว่า ระบบการควบคุมภายในของบริษัทรัดกุมเพียงพอที่จะป้องกัน
รักษาสินทรัพย์จากความเสียหายที่อาจเกิดขึ้นจากการใช้ หรือการจำหน่ายโดยไม่ได้รับการอนุมัติ
และมีการติดตาม

ดูแลการดำเนินงานของบริษัทย่อยว่าสามารถป้องกันทรัพย์สินของบริษัทและบริษัทย่อย
อันเกิดจากการที่ผู้บริหารนำไปใช้โดยมิชอบหรือโดยไม่มีอำนาจอย่างเพียงพอ

ทั้งนี้ ฝ่ายตรวจสอบภายในของบริษัทมีหน้าที่และความรับผิดชอบในการตรวจสอบประเมินผล
อย่างอิสระเกี่ยวกับระบบควบคุมภายใน การบริหารความเสี่ยง และการกำกับดูแลกิจการ
รวมทั้งสอบทานให้บริษัทปฏิบัติตามกฎระเบียบของทางการโดยเฉพาะเรื่องรายการที่เกี่ยวโยงกัน
ฝ่ายงานมีอัตราบุคลากรรวม 7 อัตรา มีประสบการณ์การตรวจสอบในช่วง 1-25 ปี
โดยในปีที่ผ่านมาฝ่ายตรวจสอบภายในได้จัดทำแผน วางนโยบายและแนวทางในการตรวจสอบของปี
2554 สำหรับโรงแรมในกลุ่มดุสิตธานีทำการตรวจปีละ 2 ครั้ง และดุสิตปริ๊นเซสทำการตรวจปีละ 1
ครั้ง แต่ละครั้งได้กำหนดแนวทางการตรวจสอบโดยให้น้ำหนักในด้านการตรวจสอบทางการเงิน
(Financial Audit) กว่าร้อยละ 60
ส่วนที่เหลือเป็นการสอบทานรายการที่เกี่ยวโยงกันตามแนวข้อกำหนดของตลาดหลักทรัพย์และตรวจการปฏิบัติตามกฎหมายที่เกี่ยวกับธุรกิจโรงแรม
การตรวจสอบด้าน การดำเนินงาน (Operational Audit)
และการสอบทานความมีประสิทธิภาพของกระบวนการบริหารความเสี่ยง
ส่วนการตรวจสอบฝ่ายงานต่างๆ ของสำนักงานใหญ่ และบริษัทย่อยต่างๆ นั้น
ฝ่ายตรวจสอบภายในได้คัดเลือก ฝ่ายงานสำคัญมาทำการตรวจสอบปีละ 1 ครั้ง
โดยเน้นตรวจสอบด้านการเงินเป็นหลัก
รวมถึงการสอบทานรายการที่เกี่ยวโยงกันตามความเหมาะสม

นอกจากนี้ ตั้งแต่ปลายปี 2549
บริษัทได้จัดตั้งทีมงานบริหารความเสี่ยงขึ้นเพื่อนำผลการศึกษาและข้อเสนอแนะของ
PriceWaterhouseCoopers FAS (“PwC”)
ไปใช้ในการดำเนินกิจกรรมการบริหารความเสี่ยงทั้งในระดับองค์กร และระดับโรงแรม
ซึ่งจะช่วยเสริมให้ระบบการควบคุมภายในของบริษัทให้มีประสิทธิภาพมากขึ้น